ทช. พบหลายจุดในทะเลฝั่งอันดามันและฝั่งอ่าวไทยเกิดปะการังฟอกขาวจากอุณหภูมิน้ำทะเลที่สูงขึ้น จึงต้องเฝ้าระวังและติดตามอย่างใกล้ชิด
กรมทรัพยากรทางทะเลและชายฝั่ง (ทช.) พบหลายจุดในทะเลฝั่งอันดามันและฝั่งอ่าวไทยเกิดปะการังฟอกขาวจากอุณหภูมิน้ำทะเลที่สูงขึ้น จึงต้องเฝ้าระวังและติดตามอย่างใกล้ชิด               นายจตุพร บุรุษพัฒน์ อธิบดีกรมทรัพยากรทางทะเลและชายฝั่ง (ทช.) กล่าวถึงสถานการณ์การเกิดปะการังฟอกขาว ว่า จากอุณหภูมิน้ำทะเลที่ร้อนจัดช่วงปลายสัปดาห์ที่ผ่าน ส่งผลให้ปะการังแนวปะการัง หมู่เกาะกูด จ.ตราด พบปะการังบริเวณอ่าวสับปะรด อ่าวตรงข้ามไม้ซี้เล็ก เกาะไม้ซี้เล็ก มีสถานภาพเสียหายมาก และบริเวณอ่าวกล้วย อ่าวง่ามโข่ อ่าวพร้าว มีสถานภาพเสียหายของ ปะการังชนิดเด่น คือ ปะการังโขด ปะการังช่องดาว และปะการังช่องเหลี่ยม พร้อมพบโรคปะการัง คือ โรคที่เกิดจากสภาวะแวดล้อมเปลี่ยนแปลงทำให้ปะการังฟอกขาว เป็นจุด เส้น และรูปแบบที่ไม่แน่นอน ,โรคเนื้องอกสีชมพู และโรคที่เกิดแล้วปรากฏเม็ดสี โดยสัตว์ชนิดเด่นที่พบบริเวณแนวปะการัง คือ ปลาสลิดหินเทาหางพริ้ว ขณะที่อัตราการรอดตายของปะการังที่ปลูกฟื้นฟู บริเวณเกาะยา จ.ตรัง และเกาะสังข์ จ.ประจวบคีรีขันธ์ ผลการติดตามปะการังหลังการปลูก 1 เดือน พื้นที่เกาะยา มีอัตราการรอดร้อยละ 70.25 อัตราการตายร้อยละ 29.7 แบ่งเป็น การตายเพราะหลุดจากวัสดุที่ปลูกร้อยละ 1.7 และตายจากสาเหตุอื่นๆร้อยละ 28 ส่วนพื้นที่เกาะสังข์ จ.ประจวบคีรีขันธ์ มีอัตราการรอดร้อยละ 83.5 อัตราการตายร้อยละ 16.5 แบ่งเป็น การตายเพราะหลุดจากวัสดุที่ปลูกร้อยละ ๗ และตายจากสาเหตุอื่นๆร้อยละ 9.5  สำหรับพื้นที่เกาะยา จ.ตรัง ปะการังที่ปลูกเริ่มมีการฟอกขาว โดยจะดำเนินการติดตามและรายงานเป็นระยะต่อไป               อธิบดีกรมทรัพยากรทางทะเลและชายฝั่ง (ทช.) กล่าวย้ำว่า บริเวณเกาะมัดสุ่ม เกาะราใหญ่ อ่าวหินคม แหลมสอ อ.เกาะสมุย จ.สุราษฎร์ธานี จากการสำรวจปะการังที่ระดับความลึก 2-5 เมตร มีอุณหภูมิน้ำทะเล 30 องศาเซลเซียส พบปะการังฟอกขาวร้อยละ 3-8 และสีซีดร้อยละ 28-55 ของปะการังที่มีชีวิต โดยปะการังที่ฟอกขาวส่วนใหญ่ คือ ปะการังช่องดาว ปะการังลูกโป่ง ปะการังจาน ปะการังรังผึ้ง ปะการังลายดอกไม้ และปะการังโขด